Nõmme linnaosa valitsuse allasutus Nõmme Turg ehitab turud ka Mustamäele ja Lasnamäele. Mustamäel tuleb uus turg Kännu Kuke kvartalisse aadressile E. Vilde tee 75a, Lasnamäe turg avatakse aadressil Punane 48a. Turud avatakse kauplemiseks mai keskpaigas.    Nõmme linnaosa vanema Rainer Vakra sõnul algasid ehitustööd mõlemal turul juba eelmisel aastal, kuid talvekuudel oli lühike paus. Praeguseks on valmis ehitatud reovee-, sadevee- ja  joogiveetrassid ning paigaldatud vajalikud side- ja elektriliinid. Lasnamäel käib juba välilettide ehitus, Mustamäel alustati eile lume äraveoga ja järgmisel nädalal algavad kiviparketi paigaldamiseks vajalikud pinnasetööd, tutvustas Vakra senist tööde käiku, teatas Raepress.